Bara bada bastu

**Bara bada bastu** () on Vöyriltä kotoisin olevan suomalaisen Kaj-yhtyeen helmikuussa 2025 julkaistu musiikkikappale. Pohjanmaanruotsin Vöyrin murteella laulettavan kappaleen ovat säveltäneet ja sanoittaneet yhtyeen jäsenten lisäksi Anderz Wrethov, Kristofer Strandberg ja Robert Skowronski.

Kappale voitti vuoden 2025 Melodifestivalen-laulukilpailun ja edusti Ruotsia saman vuoden Eurovision laulukilpailussa. Kappale sijoittui kilpailun neljänneksi 321 pisteellä.

## Työstö ja sisältö
Kappale syntyi, kun Melodifestivalenin kilpailujohtaja Karin Gunnarsson näki lehtiartikkelin Kaj-yhtyeestä ja pyysi sitä lähettämään kappaleen kilpailuun. Kappaletta on ollut tekemässä Anderz Wrethov, joka on kirjoittanut aiemmin yli 40 Melodifestivalen-kappaletta. Wrethov ja Kaj aloittivat yhteistyön, kun Gunnarsson kysyi yhtyeeltä, olisiko joku tuottaja tai lauluntekijä, jonka kanssa yhtye haluaisi tehdä kappaleen. Kaj toivoi Wrethovia, joka suostui tekemään kappaleen yhdessä, ja näin syntyi ”Bara bada bastu” ().

Kappaleen ensimmäisen version teki Kaj’n jäsenet keskenään. Kappaleesta tehtiin demo, ja sille oli alunperin kaksi nimivaihtoehtoa *Mer vatten på stenarna* sekä *Den finska urkraften*. Demo oli tyylilajiltaan hevirockin tyylistä. Myös kappaleen kertosäkeen melodia oli demossa eri kuin lopullisessa ”Bara bada bastussa”. Kappaleen demo lähetettiin Ruotsiin 11. elokuuta 2024. Wrethov alkoi työstää demoa Kristofer Strandbergin ja Robert Skowronskin kanssa ja he lähettivät uuden version Kaj’lle. Kaj-yhtye työsti kappaleen demoa eteenpäin lisäten sinne muun muassa Vöyrin murretta.

Kappaleessa laulu alkaa toteamuksella ”nå jaa”. Se toimii eräänlaisena toteamuksena, että ”nyt lähtee”. Kappaleessa mainitaan muun muassa laulajana ja ”saunalähettiläänäkin” tunnettu Arja Saijonmaa. Kappaleessa lauletaan yleisesti saunasta ja saunomiskulttuurista sekä saunomisetiketeistä.

Vaikka kappale lauletaankin pääsääntöisesti ruotsiksi, kappaleessa kuullaan myös suomea: *yksi*, *kaksi*, *kolme*, *sauna*, *perkele* ja *ei saa peittää*.

Kappaleella kuuluvan harmonikka-osuuden on studioäänityksessä soittanut hanuristi Bo Lund. Harmonikka-osuuden kappaleen tekijät ostivat Splice-nimisestä looppipankista.

## Julkaisu ja vastaanotto

Kappale nousi julkaisusta seuraavalla viikolla Ruotsin listan kärkeen, ja Melodifestivalenin finaaliviikolla se oli kuunnelluin kappale sekä Suomessa että Ruotsissa.

Melodifestivalenin finaalipäivänä kappale oli kerännyt Spotifyssä yli 6,5 miljoonaa kuuntelukertaa. Kuukausi kappaleen julkaisun jälkeen sitä oli kuunneltu Spotifyssa yli 20 miljoonaa kertaa, ja 30. maaliskuuta 2025 mennessä kappale oli saavuttanut 23 miljoonaa kuuntelukertaa. 11. maaliskuuta 2025 kappale nousi Spotifyssä Maailman 50 viraaleinta -listan ensimmäiselle sijalle. Lisäksi kappale oli samaan aikaan Spotifyn 138. eniten kuunneltu kappale. Kappale ylitti 100 miljoonan Spotify-kuuntelukerran rajan syyskuun alussa 2025. Se oli vuonna 2025 Spotifyssa Ruotsin kuunnelluin ja Suomen toiseksi kuunnelluin kappale. Kappaleesta tuli vuoden 2025 Eurovision laulukilpailun striimatuin kappale. Suomessa kappale oli Spotifyn kuunnelluin kappale 42 päivän ajan ja pysyi Spotifyn Top 50 -listalla 186 päivää. Kappale nousi kärkisijoille myös Suomen virallisella radiolistalla.

Nimistötutkimuksen päivillä lokakuussa 2025 ”Bara bada bastu” äänestettiin yhdeksi kolmesta vuoden 2025 nimestä. Asiantuntijoiden mielestä kappaleen nimi oli taideteos jo itsessään ja sen kaksitavuiset ba-alkuiset sanat sopivat hienosti yhteen alku- ja loppusointujen vuoksi.

Kappale on ehdolla vuoden biisiksi vuoden 2026 Emma-gaalassa.

## Melodifestivalen 2025

Kaj osallistui kappaleella vuoden 2025 Melodifestivalen-laulukilpailuun, jonka voittaja edustaisi Ruotsia saman vuoden Eurovision laulukilpailussa Sveitsin Baselissa. Kappale julkaistiin 21. helmikuuta 2025 ja esitettiin Melodifestivalenin neljännessä alkukarsinnassa. Kappale eteni kilpailun finaaliin.

Kaj ei kuulunut Melodifestivalenin ennakkosuosikkeihin ennen kappaleen julkaisua, mutta kappaleen julkaisun jälkeen yhtye nousi vedonlyöntitilastoissa toiselle sijalle heti Måns Zelmerlöwin ”Revolution”-kappaleen taakse. Sekä Kaj että Zelmerlöw selviytyivät Melodifestivalenin finaaliin. Finaalin vedonlyöntitilastoissa ”Bara bada bastu” oli toisena ennakkosuosikki ”Revolutionin” takana.

Finaalissa kappale sai yhteensä 164 pistettä ja voitti kilpailun. Yhtye sai toiseksi eniten pisteitä tuomaristolta: yhteensä 74 pistettä. Yleisöääniä yhtye sai 90 eli kilpailussa eniten. Toiseksi kilpailussa sijoittui ennakkosuosikkina pidetty Måns Zelmerlöw. Kappale rikkoi Melodifestivalenin kaikkien aikojen ennätyksen yleisöäänissä, joita annettiin kappaleelle yli 4,3 miljoonaa. Edellinen ennätys oli vuodelta 2023, kun Loreen sai kappaleellaan ”Tattoo” 3,8 miljoonaa yleisöääntä.

## Eurovision laulukilpailu 2025

Kappale valittiin Ruotsin edustuskappaleeksi Euroviisuihin ja kappale oli ensimmäinen ruotsinkielinen kappale sitten vuoden 1998. Kappale rikkoi Eurovision laulukilpailun sääntöjä, sillä kappaleen toisessa säkeessä lauletaan kirosana *[[perkele]]*. Melodifestivalenissa nähdyssä lavaesityksessa oli kahdeksan henkilöä lavalla Euroviisuissa sallitun kuuden sijaan. Lopullisessa Euroviisujen esityksessä lavalla oli kaksi taustatanssijaa vähemmän mutta *perkele*-sanaa ei kuitenkaan sensuroitu.

Kaj esitti kappaleen kuudentena Eurovision laulukilpailun ensimmäisessä semifinaalissa, joka järjestettiin 13. toukokuuta. Kappale sijoittui semifinaalissa neljänneksi 118 pisteellä ja eteni finaaliin. Finaali järjestettiin 17. toukokuuta, jolloin Kaj oli esiintymisjärjestyksessä 23:s. Kappale sijoittui myös finaalissa neljänneksi, 321 pisteellä. Kappale sai yhteensä 195 yleisöääntä, mikä oli kilpailun kolmanneksi eniten, ja 126 ammattilaisraatien antamaa pistettä, mikä oli kilpailun kuudenneksi eniten.

Esityksessä Kaj’n jäsenet olivat pukeutuneet retrohenkisiin ruskeisiin pukuihin. Kaj’n jäsenten lisäksi esityksen aikana lavalla nähtiin kolme tanssijaa, jotka toimivat samalla taustalaulajina. Taustoina toimivat Lovisa Bengtsson, Albin Lindén ja Kim Pastor. Alkuperäiskoreografian teki ruotsalainen ammattilaisryhmä. Lotta Furebäck oli tanssinumeron tuottaja ja vastuuhenkilö. Esityksen tanssinumeron ja sen koreografian loivat Keisha von Arnold, Zain Odelstål, Jennie Widegren ja Sacha Jean-Baptiste.

## Listasijoitukset

## Tuotanto
*Jakob Norrgård – laulu, sanoitukset, sävellys
*Axel Åhman – laulu, sanoitukset, sävellys
*Kevin Holmström – laulu, sanoitukset, sävellys
*Anderz Wrethov – sanoitukset, tuotanto, sävellys
*Kristofer Strandberg – sanoitukset, tuotanto, sävellys, basso, syntetisaattori, rummut, kitara, miksaus, masterointi
*Robert Skowronski – sanoitukset, sävellys
*Bo Lund – harmonikka
*Anton Ekström – taustalaulu

Lähde: 

## Lähteet

## Aiheesta muualla
* Bara bada bastu Youtube